
                                RAPORT COMUN
asupra  propunerii legislative pentru completarea Ordonanţei de urgenţă a Guvernului nr.40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe 

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere în fond, cu propunerea legislativă pentru completarea Ordonanţei de urgenţă a Guvernului nr.40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe, trimisă cu adresa nr.Pl-x 610 din 8 octombrie 2008 şi  înregistrată cu nr.31/969, respectiv, nr.26/2976 din 10 octombrie 2008.
               Senatul, în calitate de primă Cameră sesizată, a respins iniţiativa legislativă în şedinţa din 29 septembrie  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.337 din 19.03.2008, a avizat favorabil  propunerea legislativă.
             Guvernul, prin punctul de vedere transmis cu adresa nr.1501/25.06.2008, precum şi cu adresa nr.629/DRP din 12.02.2009, nu susţine adoptarea acestei iniţiative legislative, considerând situaţia suficient reglementată prin Legea locuinţei  nr.114/1996, legea cadru în domeniu. De altfel, în cazul nerespectării de către proprietari a obligaţiilor ce le revin, chiriaşul se poate adresa instanţei judecătoreşti.

              Propunerea legislativă are ca obiect de reglementare completarea Ordonanţei de urgenţă a Guvernului nr.40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe, în sensul protecţiei chiriaşilor astfel încât în cazul redobândirii locuinţelor naţionalizate de către foştii proprietari, aceştia să nu se poată folosi de contractele privind furnizarea gazului, energiei electrice şi a celor de prestare de servicii de utilităţi publice, pentru a provoca desfacerea contractului de închiriere.

              În conformitate cu prevederile art.61 şi 63 din Regulamentul Camerei Deputaţilor, republicat, membrii celor două Comisii sesizate în fond au examinat propunerea legislativă, expunerea de motive şi documentele care o însoţesc, în şedinţe separate din data de 11 februarie 2009, respectiv, 25 februarie 2009.
               La lucrări au fost prezenţi, în calitate de invitaţi, din partea Ministerul Justiţiei şi Libertăţilor Cetăţeneşti, doamna Rodica Constantinescu – secretar de stat şi Cristina Irimia – consilier juridic.

              La dezbateri au fost prezenţi 14 deputaţi, din totalul de 25 membri ai Comisiei juridice, de disciplină şi imunităţi şi 25 deputaţi, din totalul de 30 membri ai Comisiei pentru administraţie publică,amenajarea teritoriului şi echilibru ecologic. 

              În urma dezbaterilor, membrii celor două Comisii au hotărât, cu majoritate de voturi (2 voturi împotrivă şi o abţinere), să propună plenului Camerei Deputaţilor, spre dezbatere şi adoptare, Raportul de  respingere a propunerii legislative pentru completarea Ordonanţei de urgenţă a Guvernului nr.40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe, din următoarele considerente: 
                 - Legea cadru în materia închirierii locuinţelor o reprezintă Legea locuinţei nr.114/1996 care instituie o serie de drepturi şi obligaţii, atât pentru proprietari, cât şi pentru chiriaşi. Printre obligaţiile care incumbă proprietarului,  prevăzute la art.28 din Legea nr.114/1996, se regăsesc şi acelea care-l obligă pe proprietar de a lua toate măsurile pentru menţinerea în stare de în exploatare şi de funcţionalitate a clădirii pe toată durata închirierii locuinţei şi de a întreţine în bune condiţii instalaţiile de alimentare cu apă, de canalizare, instalaţiile de încălzire centrală şi de preparare a apei calde, instalaţii electrice şi de gaze, centrale termice, instalaţii telefonice, etc;
                -  Contractului de închiriere, reînnoit prin lege, i se aplică prevederile din legea cadru, respectiv Legea nr.114/1996. În cazul nerespectării de către proprietari a obligaţiilor care-i revin, chiriaşul se poate adresa instanţei judecătoreşti.

                 În raport cu obiectul şi conţinutul reglementării, propunerea legislativă face parte din categoria legilor ordinare.
                          PREŞEDINTE,                                      VICEPREŞEDINTE,

